Niko od predstavnika vlasti još se nije oglasio povodom informacija koje su objavljene u serijalu Insajdera o Er Srbiji. Zašto ćute i zašto javnost i dalje nema informaciju o tome da li je posao sa Etihadom bio dobar ili štetan za Srbiju? Zašto "posao veka" svake vlasti ostaje obavijen velom tajne?

Izvor: N1

Pitanja koja su postavljena u serijalu i dalje čekaju odgovor, a pitanja je mnogo: zašto su sve informacije o poslovanju kompanije - poslovna tajna, zbog čega su uzimani nepovoljni krediti od Etihada, da li će Etihad na kraju 2018. izaći iz vlasništva kompanije. I na kraju: zbog čega javnost nema sve informacije u vezi sa ovim poslom i zašto Vlada o tome ćuti.

Jedino što je moglo da se čuje je da je reč o dobrom poslu.

"Ono što ja mogu da komentarišem je da Er Srbija odlično posluje i mi smo zadovoljni saradnjom i sa UAE i Etihadom i spremna sam kad prođe serijal da odgovaram na sva pitanja", rekla je predsednica Vlade Srbije Ana Brnabić.

Nedelju dana nakon poslednje epizode odgovora još nema. Ovakav razvoj događaja već je viđen pre 10 godina, kada je Srbija, na osnovu međudrzavnog sporazuma sa Rusijom prodala 51 odsto kompanije NIS.

Domaći zakoni su i tada i sada stavljeni u drugi plan, a javnost je u oba slučaja ostala uskraćena za informacije.

"Ne treba ulaziti u aranžmane, kroz direktne pregovore, bez nadmetanja, bez primene domaćih propisa, a upravo to smo imali u ovom slučaju jer je na osnovu međudržavnog sporazuma država ušla u posao samo sa jednom kompanijom. Predstavnici države to nisu želeli otvoreno da kažu, već su predstavljali podatke koji ne odražavaju suštinu", smatra Nemanja Nenadić iz Transparentnosti Srbije.

Ne samo što nisu rekli, nego nisu hteli ni da odgovore. Svi koji su donosili odluke u vezi sa Er Srbijom, odbili su da govore za Insajder, a Er Srbija čak 44 puta nije želela da dostavi informacije od javnog značaja građanima, novinarima i nevladinim organizacijama koje su to tražile. Zbog toga su kažnjeni sa pet miliona dinara, ali ni ta kazna nije bila dovoljna da informacije ugledaju svetlost dana.

"I svaki put nakon tih kazni poverenik je u skladu sa zakonom tražio od Vlade, koja je dužna da odgovori... Vlada to nije uradila. Mi imamo paradoksalnu situaciju da je preduzeće izborilo ekskluzivan položaj uz podršku onih koji bi trebalo to da spreče. Obavezno je da javnost dobije te informacije jer to predviđa zakon", kaže Rodoljub Šabić.

A upravo Zakon o pristupu informacijama od javnog značaja uskoro bi mogao da bude promenjen i njime bi se, po ocenama stručne javnosti, ograničio pristup informacijama koje se tiču firmi u državnom vlasništvu.